tartuNLP/wikipedia-smugri-20251201 huggingface dataset:
Shawn Lalonde

Shawn Beauchamp-Lalonde (sündinud 10. märtsil 1990 Orleansis Ontario provintsis) on Kanada jäähokimängija, kes mängib Austria kõrgliiga klubis Vienna Capitals.
Aastatel 2006–2010 mängis ta Ontario Hockey League'i klubis Belleville Bulls.
2008. aastal valis Chicago Blackhawks ta NHL-i "draft"is 68. valikuna. Hooaja 2009–10 lõpus debüteeris ta American Hockey League'is Blackhawksi noorteklubis Rockford IceHogs. NHL-is tegi ta Blackhawksi meeskonnas debüüdi 27. aprillil 2013 mängus St. Louis Bluesi vastu ning see on jäänud tema seni ainsaks mänguks NHL-is.
Hooajal 2013–14 mängis Lalonde Saksamaa kõrgliiga klubis Berliini Eisbären. Ta oli Fredrik Erikssoni kõrval sel hooajal liigas enim väravaid löönud kaitsemängija (12). Seejärel mängis ta ühe hooaja Rootsi kõrgliiga klubis Färjestad BK. 2015. aastal naasis ta Saksamaa kõrgliigasse, liitudes Kölner Haiega, kus ta mängis kokku kolm hooaega. Hooaegadel 2016–17 ja 2017–18 lõi Lalonde Saksamaa kõrgliigas kaitsemängijatest enim väravaid (vastavalt 12 ja 13 väravat). Lisaks oli ta hooajal 2016–17 Jesse Blackeri kõrval liiga resultatiivseim kaitsemängija (13+21). Hooajal 2019–20 mängis ta Saksamaa kõrgliigas Thomas Sabo Ice Tigers ridades.
2019. aasta mais sõlmis ta üheaastase lepingu KHL-i klubiga Vladivostoki Admiral. 2020. aasta mais sõlmis ta üheaastase lepingu Tšerepovetsi Severstaliga. 2021. aasta augustis sõlmis ta üheaastase lepingu Austria kõrgliiga klubiga Vienna Capitals.
Film (ajakiri)

"Film" on esimene eestikeelne filmi ja kino alane ajakiri.
Esimene number ilmus 1924. aastal, mahuga 16 lehekülge, kavandatult kaks korda kuus. Ent ilmus vaid kaks numbrit.
Väljaandja oli R. Raukas, toimetaja Mihkel Lepper.
Film ja elu

"Film ja elu" oli eestikeelne filmiasjanduse alane ajakiri.
Ilmus aastail 1928–1929. Kolmas number ilmus jaanuaris 1929, mahuga 24 lehekülge.
Väljaandjad ja toimetajad olid N. Kusmin ja Balduin Kusbock, vastutav toimetaja Balduin Kusbock.
Giovanni Pascoli

Giovanni Placido Agostino Pascoli (; 31. detsember 1855 – 6. aprill 1912) oli itaalia luuletaja ja õpetlane. Koos Gabriele D'Annunzioga peetakse teda üheks olulisemaks dekadentsi esindajaks Itaalia luules.
Elle-Mall Sadrak

Elle-Mall Sadrak (sündinud Keevallik 1988) on eesti arst. 
Haridus.
Ta on pärit Keilast, kus käis algkoolis. 2007. aastal lõpetas ta Jakob Westholmi Gümnaasiumi. Tartu Ülikooli arstiteaduskonna lõpetas 2013. aastal. 
Töö.
2013. aastast oli resident peremeditsiini erialal. Selle kõrvalt töötas ta Põhja-Eesti Regionaalhaigla erakorralise meditsiini osakonnas, algul abiarstina ja hiljem valvearstina. Lisaks perearstitööle ja tööle erakorralise meditsiini osakonnas on ta ka Kaitseressursside Ameti ekspertarst ning töötab ka õiguskantsleri büroo tellimusel. 
Alates 1. oktoobrist teenindab Saue linna ja Saue valla elanikke Laagri perearstikeskuses.
Liikmesus.
Alates 2014. aastast kuulub Eesti perearstide seltsi juhatusse ning on seotud mitme töörühma tööga nii sotsiaalministeeriumis, Eesti Haigekassas, erialaseltsides kui ka Terviseametis. 
Esinemisi.
Peab perearstidele ja -õdedele loenguid pisikirurgiast. 9. märtsil 2021 esines ta Riigikogu ees ettekandega koroona vastu vaktsineerimise hetkeseisust perearsti vaates.
Chay Genoway

Charles Genoway (sündinud 20. detsembril 1986 Mordenis Manitobas) on Kanada jäähokimängija, kes mängib kaitsjana Rootsi kõrgliiga klubis Brynäs.
Aastatel 2006–2011 mängis Genoway Põhja-Dakota Ülikooli jäähokimeeskonnas.
2012. aasta aprillis sõlmis ta lepingu NHL-i klubiga Minnesota Wild. Ta asus mängima American Hockey League'is Wildi noorteklubis Houston Aeros. NHL-is tegi ta Wildi meeskonnas debüüdi 7. aprillil 2012 mängus Phoenix Coyotesi vastu, kuid see on jäänud seni tema ainsaks mänguks NHL-is. Hooajal 2012–13 jätkas Genoway mängimist Aeroses. 2013. aasta märtsis asus ta mängima Hershey Bearsis.
2014. aasta augustis sõlmis Genoway lepingu KHL-i klubiga Riia Dinamo. Seejärel mängis ta KHL-is hooajal 2015–16 Moskva Spartakis, hooajal 2016–17 Jokerites ja hooajal 2017–18 Togliatti Ladas.
Hooajal 2018–19 mängis ta Rootsi kõrgliiga klubis Frölunda HC, kellega tuli samal hooajal Rootsi meistriks. Väljalangemismängudes oli Genoway Linus Hultströmi kõrval resultatiivseim kaitsemängija (5+8). Lisaks võitis ta 2019. aastal Frölundaga Jäähoki Meistrite Liiga. Meistrite Liigas oli ta hooajal 2018–19 kõige resultatiivsem kaitsemängija (6+10).
2019. aasta mais sõlmis ta üheaastase lepingu KHL-i klubiga Nižni Novgorodi Torpedo. Hooaeg 2019–20 tema seni edukaim KHL-is, kui ta lõi kuus väravat ja andis 25 väravasöötu. Hooajal 2020–21 mängis ta Jekaterinburgi Avtomobilistis. Aastatel 2017, 2018 ja 2020 valiti Genoway KHL-i tähtede mängule.
2021. aasta juulis naasis ta Rootsi kõrgliigasse, sõlmides lepingu Brynäsiga.
2018. aasta taliolümpiamängudel võitis Genoway Kanada jäähokikoondise koosseisus pronksmedali.
Werfen

Werfen ([ˈvɛɐ̯fn̩]) on alev ja vald "(Marktgemeinde)" Austria Salzburgi liidumaa Sankt Johann im Pongau ringkonnas. See on tuntud peamiselt keskaegse Hohenwerfeni lossi ja Eisriesenwelti jääkoopa poolest, mis on suurim maailmas.
Werfen asub ajaloolise Pongau piirkonna loodeosas, Salzburgist u 40 km lõunas. Asula paikneb Salzachi orus Luegi kurust lõunas, Berchtesgadeni Alpide (Hageni mäed ja Hochkönig) (läänes) ja Tenneni mägede (idas) vahel. Salzburgi–Tirooli raudteeliin ("Giselabahn") ja Tauern Autobahn kulgevad jõega paralleelselt. Piirkonda tuntakse kui Lubjakivialpide triiase kivikihi geoloogilise werfeni kihistu tüübi paikkonda.
Vallaosad on Reitsam, Scharten, Sulzau, Werfen Markt ja Wimm.
Ajalugu.
Olulised kaubateed läbisid Salzachi orgu juba iidsetest aegadest, kui ala oli osa Rooma Noricumi provintsist. "Wervenit" on esmamainitud u 1140. aastal. Asula kerkis Investituuritüli ajal Saksamaa kuninga Heinrich IV-ga Salzburgi peapiiskopi Gebhardi käsul 1075. aastal püstitatud Hohenwerfeni lossist lõunasse. See on üks vanimaid turge endises Salzburgi peapiiskopkonnas, turuõigusega 1425. aastast. Umbes samal ajal rajati naabrusesse Pfarrwerfeni kihelkond, nagu ka naaberasula Werfenweng idas.
Kohaliku halduse asukohana rünnati Werfenit ja lossi raskelt Saksa talurahvasõja ajal 1525./26. aastal. Alates 1675. aastast mõisteti Zaubererjackli nõiaprotsessidel süüdi ja hukati arvukalt inimesi kohaliku ülesostja Barbara Kolleri ja tema poja Jakobi keskkonnas. Werfen oli ka Salzburgi protestantide väljasaatmise keskus vürstliku peapiiskopi Leopold Anton von Firmiani valitsemise ajal 1731. aastal. 18. sajandi lõpul võeti Sulzaus kasutusele suur limoniidimaardla, millest 1770. aastast sai tähtsaim rauatehas ("Konkordiahütte") Salzburgi peapiiskopkonnas.
Koos sekulariseeritud vürstliku peapiiskopkonna maadega läks Werfen 1816. aastal Viini kongressi otsusega lõpuks Austria keisririigile. Salzburgi–Tirooli raudteeliin Salzburgist Wörglisse avati 1875. aastal, jaamad Sulzaus, Tenneckis ja Werfenis.
Tennecki küla kohal olevas eraldatud Blühnbachtalis on barokk-stiilis Blühnbachi loss, peapiiskop Wolf Dietrich von Raitenau endine jahimaja, mille 1908. aastal omandas Austria ertshertsog Franz Ferdinand. Pärast ertshertsogi mõrva 1914. aastal müüsid Habsburgid-Lotringid lossi Saksamaa Kruppi tööstusmagnaatidele. Kruppid valdasid territooriumit kuni Arndt von Bohlen und Halbachi surmani 1986. aastal, pärast seda on kinnisvara Frederick R. Kochi eravalduses.
Väike osa "Heliseva muusika" piknikustseenist filmiti Werfeni küla nõlvadel. Julie Andrews ja meeskond filmisid "Do-re-mi" lõigu avavõtted Hohenwerfeni lossiga taustal. Hohenwerfenis tehti ka mõned filmi "Where Eagles Dare" võtted.
Antoni Comín

Antoni Comín i Oliveres (sündinud 7. märtsil 1971 Barcelonas) on Kataloonia filosoof ja poliitik. Ta on aastast 2019 Hispaania delegatsiooni koosseisus Euroopa Parlamendi liige.
Ta on lõpetanud "Universitat Autònoma de Barcelona" filosoofia ja politoloogia alal.
Ta oli 14. jaanuarist 2016 kuni 27. oktoobrini 2017 Kataloonia tervishoiuminister.
Ta on 2. juulist 2019 Euroopa Parlamendi liige.
Diogo Jota

Diogo José Teixeira da Silva (tuntud lihtsalt kui Diogo Jota; 4. detsember 1996 Porto – 3. juuli 2025) oli Portugali jalgpallur, kes mängis ründajana Inglismaa Premier League'i klubis Liverpool ja Portugali jalgpallikoondises.
Ta alustas klubikarjääri Portugali klubis Paços de Ferreira, mille meeskonnas debüteeris ta Portugali kõrgliigas 2015. aasta veebruaris. Esimesed kaks väravat lõi ta liigas sama aasta 17. mail mängus Académica de Coimbra vastu. Hooajal 2015–16 lõi ta Portugali kõrgliigas 12 väravat.
2016. aasta märtsis sõlmis ta viieaastase lepingu Hispaania kõrgliiga klubiga Madridi Atlético. Hooajal 2016–17 mängis ta laenul Portugali kõrgliiga klubis Porto.
2017. aasta juulis läks ta laenule Inglismaa esiliiga klubisse Wolverhampton Wanderers, kellega sõlmis 2018. aasta jaanuaris püsiva lepingu. Hooajal 2017–2018 lõi ta Inglismaa esiliigas 17 väravat ja aitas Wolverhampton Wanderersil Inglismaa kõrgliigasse jõuda. 17 väravaga oli ta sel hooajal klubi suurim väravakütt. Inglismaa kõrgliigas lõi Jota esimese värava 5. detsembril 2018 mängus Chelsea vastu. Hooajal 2018–19 lõi ta Inglismaa kõrgliigas kokku üheksa väravat.
2020. aasta septembris sõlmis ta pikaajalise lepingu Liverpooliga. Liverpooli meeskonnas lõi ta esimese värava 28. septembril mängus Arsenali vastu. Sama aasta novembris sai esimeseks mängijaks pärast Robbie Fowleri 1993. aastal, kes on Liverpooli meeskonnas oma esimese kümne mänguga löönud seitse väravat.
Portugali jalgpallikoondises tegi Jota debüüdi 14. novembril 2019 EM-i valikmängus Leedu vastu. Koondisekarjääri esimese värava lõi ta 5. septembril 2020 UEFA Rahvuste Liiga mängus Horvaatia vastu.
Diogo Jota hukkus 3. juulil 2025 Loode-Hispaanias Zamora provintsis A-52 maantee 65. kilomeetril toimunud autoõnnetuses. Õnnetuses sai surma ka tema vend André Silva, kes oli samuti jalgpallur.
Gerli A. Chantelle

Gerli A. Chantelle ehk Gerli Alessandra Chantelle Rannamets (sündinud 12. novembril 1989) on Eesti ettevõtja ja moelooja ning rõivabrändi Gerli A. Chantelle couture asutaja ning disainer. Ta on õppinud õigusteadust Tartu Ülikoolis.
Gerli A. Chantelle on tuntud ka moeürituste korraldajana. 2014. aastal toimus tema "couture"-moeshow Monacos luksushotellis Hôtel de Paris Monte-Carlos, lisaks sellele on tema "couture"-kollektsioone näidatud üritustel. 
2015. aastal näidati tema "couture"-kollektsiooni Londoni moelaval koos , kes oli printsess Diana pulmakleidi autor. Moeshowd juhtis Venemaal tuntud koomik .
29. mail 2018 andis Gerli A. Chantelle moeshowl oma viimase kontserti Venemaa-USA laulja ja laulukirjutaja . 
Ta abiellus septembris 2018.
Gerli A. Chantelle on tuntud ka näitlejana Mart Sandri lühifilmis Marzanna
Sise-Aasia

Sise-Aasia ehk Tsentraal-Aasia on piirkond Aasia keskosas, mis hõlmab põhiliselt Mongoolia ja Lääne-Hiina.
Enne Teist maailmasõda nimetati eesti keeles ligikaudu Sise-Aasia piirkonda Kesk-Aasiaks. Kesk-Aasiat ja Sise-Aasiat hakati pärast Teist maailmasõda eristama vene geograafia eeskujul.
Otepää talvekirik

Otepää talvekirik on vana kirikumõisa abihoonest ümber ehitatud kirik Otepääl, mida kasutatakse peamiselt talvel. Kirik kuulub Otepää Maarja kogudusele.
Talvekirik on pühitsetud 6. detsembril 1992, mis on ühtlasi ka Soome Iseseisvuspäev. Kiriku valmimisel saadi palju abi soomlastelt.
Invaliidide Kodu

Invaliidide Kodu (prantsuse keeles "Hôtel des Invalides") on ehitismälestis Pariisis.
Teenekate armeeveteranide ja sõjainvaliidide hooldamiseks mõeldud hoonekompleksi ehitamist alustati Prantsuse kuninga Louis XIV käsul 1670. aastal. Arhitektide Libéral Bruanti ja Jules Hardouin-Mansarti projekteeritud hoonekompleks on Prantsuse klassitsistliku arhitektuuri tähelepanuväärne näide.
Tänapäeval asuvad Invaliidide Kodu hoonekompleksis lisaks invaliidide kodule kirik, mitu muuseumi, sõjaväelaste nekropol, samuti Invaliidide Kodu kuberneri ("Gouverneur des Invalides") ja Pariisi sõjakuberneri residentsid. 
Invaliidide kirik.
Invaliidide kirik on kuppelehitis, mille kõrgus on 107 meetrit. 
Sõjaväelaste panteon.
Sõjaväelaste nekropoli (panteoni) krüptis on maetud hulk Prantsuse suurmehi või nende kehaosi, teiste seas:
Júlio Tavares

Júlio Tavares (sündinud 19. novembril 1988 Tarrafal de São Nicolaus) on Roheneemesaarte jalgpallur, kes mängib ründajana Saudi Araabia kõrgliigaklubis Al Raed ja Roheneemesaarte jalgpallikoondises.
Ta alustas klubikarjääri Prantsusmaa klubis Bourg-Péronnas.
Aastatel 2012–2020 mängis ta Dijonis, esimesed neli hooaega Prantsusmaa esiliigas ja neli viimast hooaega Prantsusmaa kõrgliigas. Tema edukaim hooaeg oli 2017–18, mil ta lõi Prantsusmaa kõrgliigas 12 väravat. Prantsusmaa kõrgliigas lõi ta kokku 31 väravat ning oli sellega klubi ajaloo suurim väravakütt Prantsusmaa kõrgliigas.
2020. aasta septembris liitus ta Saudi Araabia kõrgliigaklubiga Al Faisaly, kus mängis kaks hooaega. Alates hooajast 2022/23 on ta mänginud Al Raedis.
Roheneemesaarte jalgpallikoondises debüteeris Tavares 2012. aastal. Koondisekarjääri esimese värava lõi ta 18. novembril 2014 mängus Nigeri vastu. Ta on kuulunud Roheneemesaarte koondisse 2013., 2015. ja 2022. aasta Aafrika rahvaste karikavõistlustel.
Pity Martínez

Gonzalo Nicolás Martínez (tuntud lihtsalt kui Pity Martínez; sündinud 13. juunil 1993 Guaymallénis) on Argentina jalgpallur, kes mängib ründava poolkaitsjana Saudi Araabia kõrgliiga klubis Al Nassr.
Ta alustas klubikarjääri Club Atlético Huracánis, mille põhimeeskonnas debüteeris ta Argentina esiliigas hooajal 2011–12.
Aastatel 2015–2018 mängis Martínez Argentina kõrgliiga klubis River Plate. Aastatel 2015 ja 2018 võitis ta River Plate'iga Lõuna-Ameerika klubide meistrisarja Copa Libertadorese. 2018. aastal valiti Copa Libertadorese hooaja parimaks mängijaks ja samal aastal lisaks parimaks Lõuna-Ameerikas klubijalgpalli mängijaks jalgpalluriks.
Aastatel 2019–2020 mängis ta Major League Socceri klubis Atlanta Unitedis.
2020. aasta septembris siirdus ta Al Nassri.
Argentina jalgpallikoondises debüteeris Martínez 8. septembril 2018 sõprusmängus Guatemala vastu ja lõi selles mängus ka värava.
Korpusekindral

Korpusekindral on sõjaväeline auaste, kõrgem ohvitser, mis vastab paljudes riikides kindralleitnandi auastmele.
Korpusekindrali auaste on kasutusel mitmes riigis, sealhulgas Prantsusmaal ja Itaalias, varem oli kasutusel näiteks Tšehhoslovakkias (1947–1953).
Korpusekindral on armeekindralist madalam ja diviisikindralist kõrgem. Vastab NATO koodile OF-8.
Prantsusmaa.
Korpusekindrali auaste (prantsuse keeles "général de corps d'armée") võeti Prantsusmaal kasutusele 1870. aastatel.
Jaan Kuusemets

Jaan Kuusemets (sündinud 10. juunil 1979 Kärdlas) on eesti arhitekt (volitatud arhitekt-ekspert, tase 8) ja Tallinna Tehnikaülikooli arhitektuuri ja urbanistika akadeemia kaasaegse arhitektuuri professor. 
Kuusemets on arhitektuuribüroo DAGOpen osanik, juhataja ja arhitekt. Arhitektuurialase kõrghariduse omandas Jaan Kuusemets Tallinna Tehnikakõrgkoolis aastatel 2006–2010. Teadusmagistrikraadi arhitektuuris omandas Brandenburgi Tehnikaülikoolis 2012 ning aastatel 2010–2012 õppis arhitektuuri lisaks ka Tel Avivi Ülikoolis, Berliini Kunstiülikoolis, Wroclawi Tehnikaülikoolis, Sevilla Ülikoolis, Innsbrucki Ülikoolis ning Universidade Autónoma de Lisboas. 2012. aastal töötas arhitektina Saksamaal.
Jaan Kuusemets töötab Tallinna Tehnikaülikooli ehituse ja arhitektuuri instituudis aastast 2014: oli 2014-2019 lektor, 2020-2022 abiprofessor ja alates 2023 kaasprofessor tenuuris.
Víctor Sánchez Mata

Víctor Sánchez Mata (sündinud 8. septembril 1987 Terrassas) on Hispaania jalgpallur, kes mängib poolkaitsja või kaitsjana Austraalia kõrgliiga klubis Western United.
2005. aastal liitus ta FC Barcelonaga. Aastatel 2006–2009 mängis ta peamiselt Barcelona reservmeeskondades Hispaania madalamates liigades. Barcelona põhimeeskonnas debüteeris ta 2008. aasta jaanuaris Hispaania karikavõistlustel. Hispaania kõrgliigas debüteeris ta sama aasta 18. märtsil mängus UD Almería vastu. Hooajal 2008–09 tuli ta Barcelonaga Hispaania meistriks ning võitis Hispaania karikavõistlused ja UEFA Meistrite Liiga.
Hooajal 2009–10 mängis ta Barcelonast laenul Hispaania kõrgliiga klubis Xerez ja hooajal 2010–11 Getafes. Hooaja 2011–12 esimeses pooles mängis ta Šveitsi kõrgliiga klubis Neuchâtel Xamax.
Aastatel 2012–2020 mängis Sánchez Hispaania kõrgliigas RCD Espanyoli ridades. Ta lahkus klubist pärast seda, kui hooajal 2019–20 kõrgliigast välja langeti.
2020. aasta novembris sõlmis ta kaheaastase lepingu Western Unitediga.
2013. aastal debüteeris Sánchez Kataloonia jalgpallikoondises.
Karolin Kaivoja

Karolin Kaivoja (sündinud 20. oktoobril 1992 Kohtla-Järvel) on eesti jalgpallikohtunik ja toimetaja.
Tema magistritöö Tallinna Ülikooli Humanitaarteaduste Instituudis 2018. aastal oli "Eesti jalgpallikeel ja jalgpalliterminoloogia" (juhendajad Marju Taukar ja Triin Van Doorslaer).
Tema isa Raul ja vend Kevin on samuti jalgpalliga tegelenud.
Ta on toimetanud Piret Frey tõlgitud raamatu "Ajutreening edasijõudnutele" ja Virgo Siili tõlgitud raamatu "Michael Jordani elu", mõlemad on ilmunud kirjastuselt Tänapäev.
Pariisi sõjakuberner

Pariisi sõjakuberner (prantsuse keeles "gouverneur militaire de Paris"; lühend GMP) on sõjaväeline ametikoht Pariisis, mille määrab ametisse Prantsuse Vabariigi president.
Ajalugu.
Loetakse, et Pariisi sõjakuberneri ametikoht loodi 14. sajandil saja-aastase sõja ajal kui Prantsuse kuningad olid sunnitud tegelema oma pealinna sõjalise kaitse organiseerimisega. Kuningas Charles V määras sellel eesmärgil 1356. aastal oma venna Louis I Pariisi sõjakuberneriks ("lieutenant du Dauphin et du Roi à Paris").
Kuningas Louis XIV ajal Pariisi julgeolek ei kuulunud enam sõjakuberneri vastutusalasse. Ka ametikoha nimetus oli muutunud (1667. aastast "lieutenant du prévôt de Paris pour la police").
Prantsuse revolutsiooni ajal Pariisi sõjakuberneri ametikoht kaotati, kuid 1791. aastal asutati ametikoht nimetuse all "commandant général de la force armée à Paris" 'Pariisi sõjajõudude ülemjuhataja'. Selles ametis olnutest kuulsaim oli aastatel 1795–1796 Pariisi ülemjuhatajaks olnud Napoléon Bonaparte, hilisem keiser.
Napoleon I keisriksoleku esimesel aastal (1804) taastati Pariisi sõjakuberneri ametikoht. Sellele kohale määras Napoleon Prantsusmaa marssali Joachim Murat' (ametis 1804–1805), kuid aasta pärast nimetas Napoleon Pariisi sõjakuberneriks oma brigaadikindralist venna Louis Bonaparte'i. Kuid ka temagi kuberneriametis oleku aeg jäi lühiajaliseks (1805–1806), sest 1806. aastal saatis Napoleon Louisi Hollandi kuningriiki valitsema.
Nico Schulz

Nico Schulz (sündinud 1. aprillil 1993 Berliinis) on Saksamaa jalgpallur, kes mängib vasakkaitsjana Saksamaa kõrgliiga klubis Dortmundi Borussia ja Saksamaa jalgpallikoondises.
Ta alustas klubikarjääri Herthas, mille noorteakadeemiaga liitus ta 2000. aastal. Klubi põhimeeskonnas debüteeris ta Saksamaa esiliigas hooajal 2010–11. Alates hooajast 2013–14 mängis ta Herthaga Saksamaa kõrgliigas.
2015. aasta augustis sõlmis ta lepingu Saksamaa kõrgliiga klubiga Mönchengladbachi Borussia. 2017. aastal siirdus ta Hoffenheimi. 2019. aasta mais liitus ta Dortmundiga. Hooaegadel 2017–18 ja 2018–2019 on spordiajakiri kicker valinud Schulzi Saksamaa kõrgliiga hooaja sümboolsesse koosseisu.
Saksamaa jalgpallikoondises tegi Schulz debüüdi 9. septembril 2018 sõprusmängus Peruu vastu ja lõi selles mängus Saksamaa võiduvärava.
Korduvkasutatav mask

Korduvkasutatav mask on kaitsemask, mida erinevalt kirurgilisest maskist saab pärast desinfitseerimist uuesti kasutada. 
Koroona pandeemia ajal tuli müügile erinevaid korduvkasutatavaid maske, mille kaitsetõhusus on kirurgilistest maskidest väiksem, kuid mida sai korduvalt kasutada ja tekitasid seetõttu vähem prügi. Teisalt oli nende maskide kaitsetase ebaühtlane, kuna riiklik kontroll on kirurgiliste maskidega võrreldes nõrgem ja seetõttu tuleb maski soetajal rohkem eeltööd teha, vastavaid uuringuid, võrdlusteste ja artikleid otsida, sest maskid pole tähistatud standardile vastava näitajaga.
Aleh Jevenka

Aleh Jevenka (valgevene keeles Алег Евенка; sündinud 21. jaanuaril 1991 Minskis) on Valgevene jäähokimängija, kes mängib kaitsjana KHL-i klubis Moskva Spartak.
Aastatel 2009–2011 mängis ta United States Hockey League'i klubis Fargo Force. Aastatel 2011–2015 mängis ta Massachusetts Amhersti Ülikooli jäähokimeeskonnas.
Hooaja 2014–15 lõpus debüteeris ta American Hockey League'is Adirondack Flamesi meeskonnas. Aastatel 2015–2017 mängis ta samas liigas Lake Erie/Cleveland Monstersi ridades ning hooajal 2017–18 Stockton Heati ridades.
2018. aasta mais sõlmis ta lepingu KHL-i klubiga Minski Dinamo, kus ta mängis kaks järgnevat hooaega. 2020. aasta mais sõlmis ta üheaastase lepingu Tšeljabinski Traktoriga. 2021. aasta juunis liitus ta Moskva Spartakiga.
Valgevene jäähokikoondise koosseisus on Jevenka osalenud neljadel maailmameistrivõistlustel.
Hôtel de Paris Monte-Carlo

Hôtel de Paris Monte-Carlo on hotell, mis asub Monacos. Charles III avas selle linna arendamise käigus 1863. aastal Société des Bains de Mer egiidi all.
Virge Nemvalts

Virge Nemvalts (sündinud 27. juunil 1948 Tartus) on eesti arst ja kunstnik.
Ta lõpetas 1974. aastal Tartu Riikliku Ülikooli (arstiteaduskonnas), sestpeale elab Kuressaares ja töötab Kuressaare haiglas endokrinoloogina.
Ta oli Eesti Kongressi hääleõiguslik liige.
Ta on 1978. aastal loodud Saaremaa kunstiklubi asutajaliige. 
Nemvaltsi isikunäitused on toimunud Kuressaares, Pärnus ja Põltsamaal.
Maalimisel kasutab ta akvarelli ja pastelli.
Isiklikku.
Ta on abielus arst Juhan Nemvaltsiga. Neil on poeg Andres ja tütar Nele.
Soualiho Meïté

Soualiho Meïté (sündinud 17. märtsil 1994 Pariisis) on Prantsusmaa jalgpallur, kes mängib poolkaitsjana Kreeka kõrgliigaklubis PAOK. Ta on Elevandiluuranniku päritolu.
Ta alustas klubikarjääri Prantsusmaa klubis AJ Auxerre, mille meeskonnas debüteeris ta Prantsusmaa kõrgliigas 2011. aasta novembris.
2013. aastal liitus ta Lille'iga. Hooajal 2016–2017 mängis ta Lille'ist laenul Belgia kõrgliigaklubis Zulte Waregem.
2017. aasta juunis naasis ta Prantsusmaa kõrgliigasse, sõlmides lepingu Monacoga. Vähese mänguaja tõttu läks ta 2018. aasta jaanuaris laenule Bordeaux'sse.
2018. aasta juulis siirdus ta Itaalia kõrgliiga klubisse Torino. 2021. aasta jaanuaris läks ta hooaja lõpuni laenule AC Milani.
2021. aasta juulis sõlmis ta viieaastase lepingu Portugali kõrgliigaklubiga Lissaboni Benfica. Hooajal 2021/22 ei saanud ta Benficas kindlaks algkoosseisuliikmeks. Hooajal 2022/23 oli ta Benficast laenul Itaalia kõrgliigaklubis Cremonese. 2023. aasta augustis suundus ta laenulepingu alusel PAOK-sse.
Meïté on mänginud Prantsusmaa noortekoondistes, sh mängis ta 2011. aastal Prantsusmaa kuni 17-aastaste koondisega noorte maailmameistrivõistlustel.
Lahas

Lahas on nihestunud või murdunud või muul viisil vigastatud kehaosa(de) toestamiseks ja kaitseks kasutatav kipsist, plastist või muust materjalist valmistatud jäik või piiratud ulatuses painduv vahend.
Rafael Leão

Rafael Alexandre Conceição Leão (sündinud 10. juunil 1999 Almadas) on Portugali jalgpallur, kes mängib ründajana Itaalia kõrgliiga klubis AC Milan ja Portugali jalgpallikoondises.
Ta alustas klubikarjääri Portugali klubis Lissaboni Sporting, mille noorteakadeemiaga liitus ta 2008. aastal. Klubi põhimeeskonnas debüteeris ta 2018. aasta veebruaris. Sama aasta 2. märtsil lõi ta mängus Porto vastu oma esimese värava Portugali kõrgliigas.
2018. aasta augustis sõlmis ta lepingu Prantsusmaa kõrgliiga klubiga Lille. Esimese värava lõi ta Prantsusmaa kõrgliigas 27. oktoobril 2018 mängus SM Caeni vastu. Kokku lõi ta hooajal 2018–19 Prantsusmaa kõrgliigas kaheksa väravat.
2019. aasta augustis sõlmis Leão viieaastase lepingu Milaniga. Esimese värava lõi ta Itaalia kõrgliigas 29. septembril 2019 mängus ACF Fiorentina vastu. Hooajal 2019–20 lõi ta Itaalia kõrgliigas kuus väravat.
20. detsembril 2020 lõi Leão mängus Sassuolo vastu Itaalia kõrgliiga kõige kiirema värava, kui skooris juba kuuendal sekundil.
Hooajal 2021/22 tuli ta Milaniga Itaalia meistriks ning Leão valiti liigahooaja väärtuslikumaks mängijaks (11 väravat, 10 väravasöötu).
2016. aastal tuli Leão Portugali kuni 17-aastaste koondisega Euroopa omavanuste meistriks. Portugali jalgpallikoondises debüteeris ta 9. oktoobril 2021 sõprusmängus Katari vastu.
Varssavi metroo

Varssavi metroo (poola keeles "Metro Warszawskie") on Poola pealinna metroo, mis avati 1995. aastal. See koosneb metrooliinidest M1 ja M2. M3 on alles planeerimisel.
Tour Trinity

Tour Trinity on 167 meetri kõrgune büroopindadega pilvelõhkuja, mis asub Pariisi kõrghoonestatud ärikeskuses La Défense'is. Hoone aadress on 19 Avenue de la Division Leclerc.
Hoone projekteerimist juhtis arhitekt Jean-Luc Crochon ning see ehitati aastatel 2016–2020.
Hoonel on 33 korrust ja 49 000 m² põrandapinda.
30 Park Place

30 Park Place on hotelli- ja elupindadega kõrghoone Tribeca naabruskonnas New Yorgis.
International Falls

International Falls on linn USA Minnesota osariigis, Koochichingi maakonna keskus ja suurim linn. Elanike arv on 2020. aasta rahvaloenduse andmetel 5802. 2010. aastal oli elanikke 6424.
International Falls asub Kanada piiri kõrval Rainy Riveri kaldal. Selle vastaskaldal asub Fort Francesi linn Ontario provintsis. Kahte linna ühendab Fort Francesi – International Fallsi rahvusvaheline sild. International Fallsist umbes 18 km kaugusel idas asub Voyageursi rahvuspark.
Linn on tuntud "riigi külmkapina" ("Icebox of the Nation"), kuna seal on keskmiselt 109 päeval aastas õhutemperatuur alla 0 °C. Madalaim seal registreeritud õhutemperatuur on −48 °C (6. jaanuar 1909).
International Fallsis asuvad maanteede Route 53 ja Route 71 põhjapoolsed alguskohad.
Tatiana Zatîc

Tatiana Zatîc (sündinud 11. jaanuaril 1961 Ocnița rajoonis Moldovas) on Moldova riigiametnik ja poliitik. Ta on 1. jaanuarist 2021 Moldova tervise-, töö- ja sotsiaalkaitseministri kohusetäitja.
Ta on lõpetanud Nicolae Testemițanu nimelise Moldova Riikliku Meditsiini ja Farmakoloogia Ülikooli ("Universitatea de Stat de Medicină și Farmacie „Nicolae Testemițanu”").
Ta on olnud Moldova tervishoiuministeeriumi poliitikaosakonna juhataja esmatasandi, kiirabi ja kogukonna tervishoiu valdkonnas. 24. detsembril 2020 sai temast Moldova tervise-, töö- ja sotsiaalkaitseministeeriumi riigisekretär (eesti mõistes kantsler).
1. jaanuarist 2021 on ta Moldova tervise-, töö- ja sotsiaalkaitseministri kohusetäitja.
Mandani keel

Mandani keel ("Nų́ų́ʔetaa íroo") on siuu keelkonda kuuluv väljasurnud keel, mida rääkisid Ameerika Ühendriikide Põhja-Dakota osariigi Fort Bertholdi reservaadis elavad mandanite hõimu liikmed.
Keelel on kaks peamist dialekti: nuetare ja nuptare, millest teine püsis 20. sajandini.
1999. aastal oli alles kuus põliskõnelejat. Keele viimane põliskõneleja Edwin Benson suri 9. detsembril 2016. Indiaani keeltega tegelev keeleteadlane Indrek Park tegi Bensoniga tolle kahel viimasel eluaastal koostööd, et jäädvustada mandani keelest võimalikult palju materjali. Pargi pingutustest keele taaselustamisel tegi Liivo Niglas dokumentaalfilmi "Keelepäästja", mis linastus 2020. aastal.
Ateena metroo

Ateena metroo (kreeka keeles Μετρό Αθήνας "Metró Athínas") on Kreeka pealinna metroo, mis avati 1869. aastal ning elektrifitseeriti 1904. aastal. See koosneb kolmest metrooliinist tähistega Г1, Г2 ja Г3. Г4 on praegu (2021) planeerimisel. Liinidel on kokku 64 jaama, lisaks on 3 jaama ehitamisel.
Thessaloníki metroo

Thessaloníki metroo (kreeka keeles Μετρό Θεσσαλονίκης "Metró Thessaloníkis") on Kreeka suuruselt teise linna metroo, mis plaanitakse avada 2024. aastal. See koosneb kahest metrooliinist tähistega Г1 ja Г2. Projekti maksumuseks on kavandatud 2,26 miljardit eurot.
Misanzen

Teatriühendus Misanzen on eesti eraalgatuslik teater, mis loodi 11. mail 2015 lavastaja Helen Rekkori ja näitleja-produtsent Mihkel Tikerpalu eestvedamisel eesmärgiga tuua lavale koosloomemeetodil loodud lavastusi ning arendada ja populariseerida visuaalteatrižanrit Eestis.
Teatriühenduse Misanzen lavastaja on Helen Rekkor, kunstnik Maarja Pabunen, helilooja Villem Rootalu, valguskunstnik Priidu Adlas. 2017. aastast on etenduse juht Eliisa Vellama ja produtsent Marianne Helena Rammo. 2021. aastal liitus meeskonnaga projektijuht Sirlen Rekkor. 
Lavastused.
Teatriühendus Misanzeni lavastustes on mänginud Rauno Kaibiainen, Mairi Tikerpalu, Shannon Quinn, Märt Koik, Kristian Põldma, Artur Linnus, Katrin Kalma, Erki Aule, Liisu Krass, Ajjar Ausma, Sandra Lange, Maarja Tammemägi, Silva Pijon, Piret Krumm, Andres Roosileht ja paljud teised.
Filip Helander

Filip Viktor Helander (sündinud 22. aprillil 1993 Malmös) on Rootsi jalgpallur, kes mängib keskkaitsjana Šotimaa kõrgliiga klubis Rangers ja Rootsi jalgpallikoondises.
Ta alustas klubikarjääri kodulinna klubis Malmö FF, mille meeskonnas debüteeris ta Rootsi kõrgliigas 2011. aasta oktoobris. Aastatel 2013 ja 2014 tuli ta Malmöga Rootsi meistriks.
2015. aasta juulis sõlmis ta lepingu Itaalia kõrgliiga klubiga Verona Hellas. Aastatel 2016–2019 mängis ta Itaalia kõrgliigas Bologna ridades.
2019. aasta juulis siirdus ta Rangersisse. Hooajal 2020–21 tuli ta Rangersiga Šotimaa meistriks.
2015. aastal tuli Helander Rootsi kuni 21-aastaste koondisega Euroopa omavanuste meistriks. Rootsi jalgpallikoondises debüteeris ta 2017. aastal. Ta kuulus Rootsi koondisse 2018. aasta maailmameistrivõistlustel.
Luciano Vietto

Luciano Darío Vietto (sündinud 5. detsembril 1993 Balnearias) on Argentina jalgpallur, kes mängib ründaja või äärepoolkaitsjana Argentina kõrgliigaklubis Racing Club.
Ta alustas Racing Clubis ka klubikarjääri. Racing Clubi meeskonnas debüteeris ta Argentina kõrgliigas 2011. aasta oktoobris.
2014. aasta augustis sõlmis ta lepingu Hispaania kõrgliigaklubiga Villarreal. Hooajal 2014–15 lõi Vietto Hispaania kõrgliigas 12 väravat.
2015. aasta juunis siirdus ta umbes 20 miljoni euro eest Madridi Atléticosse. Hooajal 2015–16 lõi ta Madrid Atlético meeskonnas vaid ühe värava ja kogu hooaja peale kolm väravat. Hooajal 2016–17 mängis ta laenul Sevillas, hooaja 2017–18 teises pooles Valencias ja hooajal 2018–19 Inglismaa kõrgliigaklubis Fulham.
Hooajal 2019–2020 mängis Vietto Portugali kõrgliigaklubis Lissaboni Sporting. 2020. aasta oktoobris siirdus ta umbes seitsme miljoni euro eest Saudi Araabia kõrgliigaklubisse Al Hilal.
2024. aasta teises pooles naasis Vietto Racing Clubi.
2013. aastal kuulus Vietto Argentina kuni 20-aastaste koondisse Lõuna-Ameerika omavanuste meistrivõistlustel.
Filip Kiss

Filip Kiss (sündinud 13. oktoobril 1990 Dunajská Stredas) on Slovakkia jalgpallur, kes mängib kaitsva poolkaitsjana Saudi Araabia kõrgliiga klubis Ettifaq.
Ta alustas klubikarjääri Slovakkia klubis Bratislava FK Inter. Aastatel 2009–2010 mängis ta Slovakkia kõrgliigas FC Petržalka ridades.
2010. aastal liitus ta Bratislava Slovaniga, kellega tuli hooajal 2010–11 Slovakkia meistriks. 2011. aasta juulis läks ta laenule Inglismaa esiliiga klubisse Cardiff City. 2012. aasta augustis sõlmis ta Cardiff Cityga püsiva lepingu, kuid sai järgneval hooajal klubi põhimeeskonnas vähe mänguaega. Aastatel 2014–2015 mängis ta Cardiff Cityst laenul Šotimaa kõrgliiga klubis Ross County.
2015. aasta augustis läks ta Cardiff Cityst laenule Norra kõrgliiga klubisse FK Haugesund, kellega sõlmis 2016. aastal püsiva lepingu. 2017. aastal siirdus ta Ettifaqi.
Slovakkia jalgpallikoondises tegi Kiss debüüdi 2014. aastal.
Raïs M'Bolhi

Adi Raïs Cobos Adrien Ouahab M'Bolhi (sündinud 25. aprillil 1986 Pariisis) on Prantsusmaal sündinud Alžeeria jalgpallur, kes mängib väravavahina Saudi Araabia kõrgliiga klubis Ettifaq ja Alžeeria jalgpallikoondises.
Klubikarjääri jooksul on ta muuhulgas mänginud Bulgaaria kõrgliiga klubides Sofia Slavia ja Sofia CSKA, Venemaa kõrgliiga klubis Samara Krõlja Sovetov, Prantsusmaa klubides Gazélec Ajaccio ja Rennesi Stade, Major League Socceri klubis Philadelphia Union ning Türgi kõrgliiga klubis Antalyaspor. Ettifaqis mängib ta alates 2018. aastast.
Alžeeria jalgpallikoondises tegi M'Bolhi debüüdi 28. mail 2010 sõprusmängus Iirimaa vastu. 2019. aastal tuli ta Alžeeria koondisega Aafrika meistriks ning valiti samal turniiril turniiri sümboolsesse koosseisu. Ta on kuulunud Alžeeria koondisse veel kolmedel Aafrika meistrivõistlustel ning 2010. ja 2014. aasta maailmameistrivõistlustel.
Tokyo metroo

Tokyo metroo (jaapani keeles 東京メトロ "Tōkyō Metoro") on Jaapani pealinna Tokyo metroo, mis avati 1927. aastal. See koosneb üheksast metrooliinist tähistega G, M (ka Mb), H, T, C, Y, Z, N ja F. Liinidel, mille kogupikkus on 195,1 kilomeetrit, on kokku 180 jaama.
Diana Ingerainen

Diana Ingerainen (sündinud 25. aprillil 1971 Võhmas) on eesti arst ja poliitik, aastast 2025 XV Riigikogu liige.
Haridus.
Ta lõpetas 1989. aastal Viljandi 1. Keskkooli ja 1996. aastal Tartu Ülikooli arstiteaduskonna.
Karjäär arstina.
Ta töötab Järveotsa Perearstikeskuses perearstina.
Ühiskondlik tegevus.
Aastatel 2011–2017 oli ta Eesti Perearstide Seltsi juhatuse esimees.
Poliitiline tegevus.
Ta kandideeris Isamaa ja Res Publica Liidu nimekirjas 2015. aasta Riigikogu valimistel. Juunist 2020 on ta erakonna Eesti 200 liige.
Ta kandideeris 2023. aasta valimistel Riigikokku, kogus valimisringkonnas nr 1 (Haabersti, Põhja-Tallinn ja Kristiine) 933 häält ning ei osutunud valituks. 26. märtsil 2025 sai ta asendusliikmena Riigikogu liikmeks.
Isiklikku.
Ta on abielus ja kahe poja ema.
Budapesti metroo

Budapesti metroo (ungari keeles "Budapesti metró") on Ungari pealinna metroo, mis avati 1896. aastal. See on Mandri-Euroopa vanim metroosüsteem. See koosneb neljast metrooliinist tähistega M1, M2, M3 ja M4. Liinidel, mille kogupikkus on 39,4 kilomeetrit, on kokku 52 jaama.
M1 (Budapesti metrooliin)

M1 (ungari keeles ametlikult "Millenniumi Földalatti Vasút", kõnekeeles "Kisföldalatti") on Ungari pealinna Budapesti vanim metrooliin, mida ehitati kaevates-ja-kattes aastatel 1894–1896. See kulgeb suures ulatuses Andrássy puiestee all Vörösmarty väljakult linnaparki Városliget. Vaid Deák Ferenci väljaku all asub jaam, kus see kohtub teiste Budapesti metroo liinidega M2 ja M3.
Tegu on maailma vanuselt kolmanda metrooliiniga, ainult Londoni ja Chicago esmased metrooliinid on vanemad.
Mehhiko narkosõda

Mehhiko narkosõda () on Ameerika Ühendriikide valitsuse juhitud ülemaailmse uimastivastase sõja Mehhiko tanner, mille tulemuseks on jätkuv asümmeetriline madala intensiivsusega konflikt Mehhiko valitsuse ja mitme narkokartelli vahel. Kui Mehhiko sõjavägi hakkas 2006. aastal konflikti sekkuma, oli valitsuse peamine eesmärk vähendada uimastitega seotud vägivalda. Mehhiko valitsus on kinnitanud, et nende põhitähelepanu on suunatud võimsate narkokartellide lammutamisele ja koostöös USA ametkondadega uimastikaubanduse nõudluse ennetamisele.
Vägivald eskaleerus peagi pärast Miguel Ángel Félix Gallardo arreteerimist 1989. aastal; ta oli Mehhiko esimese narkokartelli Guadalajara kartelli, mis oli olemasolevate kartellide liit, kuhu kuulusid Sinaloa kartell, Juáreze kartell, Tijuana kartell ja Sonora kartell, liider ja asutaja. Tema arreteerimise tõttu liit lagunes ja teatud kõrged narkoparunid moodustasid oma kartellid ning hakkasid territooriumi ja kaubanduseteede üle kontrolli saavutamise pärast omavahel võitlema.
Ehkki Mehhiko narkokartellid on eksisteerinud juba mitu aastakümmet, suurenes nende mõju pärast Colombia Cali ja Medellíni kartellide langust 1990. aastatel. Mehhiko narkokartellid domineerivad nüüd ebaseaduslikku uimastiturgu ja kontrollisid 2007. aastal 90% USA-sse saabuvast kokaiinist. Kartellide juhtide arreteerimised, eriti Tijuana ja Lahe kartellide puhul, on narkovägivalda veelgi suurendanud. Kartellid võitlevad omavahel Ameerika Ühendriikidesse suunduvate kaubandusteede kontrolli üle. 
Föderaalset õiguskaitset on alates 1982. aastast vähemalt viis korda korruptsiooni kontrollimiseks ja kartellivägivalla vähendamiseks ümber korraldatud. Sama perioodi vältel on loodud vähemalt neli korda uus korruptsioonivaba erivägede eliitüksus, et võidelda Mehhikos vohava korruptsiooniga. Analüütikud prognoosivad, et ebaseaduslike narkootikumide müügi aastane tulu jääb vahemikku 13,6–49,4 miljardit USA dollarit. USA kongress võttis 2008. aasta juuni lõpus vastu seaduse, millega anti Mehhikole 1,6 miljardit USA dollarit Mérida algatuse jaoks, lisaks tehnilist nõu riiklike õigussüsteemide tugevdamiseks. President Felipe Calderóni administratsiooni lõpuks (1. detsember 2006 – 30. november 2012) oli Mehhiko narkosõja ametlik hukkunute arv vähemalt 60 000. Prognooside kohaselt oli hukkunute arv 2013. aastaks üle 120 000, lisaks 27 000 kadunut. 2018. aastal ametisse astudes teatas president Andrés Manuel López Obrador, et sõda on läbi; tema kommentaari pälvis aga kriitika, kuna riigis on mõrvade protsent endiselt kõrge.
Admiral (Nõukogude Liit)

Admiral (vene keeles "адмирал") oli aastatel 1940−1991 Nõukogude Liidu mereväes kehtinud sõjaväeline auaste.
Ajalugu.
Nõukogude Liidu mereväes oli admirali auastme eelkäijaks 2. järgu laevastikuflagman, mis kehtis aastatel 1935−1940. Admirali auaste kehtestati Nõukogude Liidu Ülemnõukogu Presiidiumi määrusega 7. mail 1940. Sellest kõrgem oli aastatel 1940−1955 ja 1962−1991 laevastikuadmiral, aastatel 1955−1962 Nõukogude Liidu laevastikuadmiral; sellest madalam oli viitseadmiral. Maaväes vastas admiralile kindralpolkovnik. Aastatel 1940−1991 anti auaste 78 Nõukogude Liidu mereväelasele, kellest üheksa ülendati hiljem laevastikuadmiraliks, üks Venemaa Föderatsiooni laevastikuadmiraliks ja kolm Nõukogude Liidu laevastikuadmiraliks.
Laevainseneridele anti aastatel 1940−1971 insener-admirali ja 1971−1984 admiral-inseneri auastet.
Ferenc Deák

Ferenc Deák (ungari keeles Kehidai Deák Ferenc, horvaadi keeles Franjo Deák; 17. oktoober 1803 Söjtör – 28. jaanuar 1876 Budapest) oli Ungari kuningriigi tunnustatud riigimees ja justiitsminister.
Iraagi konflikt (2003–)

Iraagi konflikt on pikka aega väldanud sõjaline konflikt, mis algas 2003. aastal, kui Ameerika Ühendriikide juhitud koalitsioon tungis Iraaki ja kukutas Saddam Husseini valitsuse. Konflikt jätkus okupatsioonijõudude ja uue valitsuse vastase ülestõusuna. Ameerika Ühendriigid taganesid Iraagist 2011. aastal, kuid sekkusid uuesti 2014. aastal uue koalitsiooni eesotsas. Selle etapi põhifaas lõppes Iraagi ja Levandi Islamiriigi (ISIL) alade kaotusega 2017. aastal, kuid kestab endiselt madalatasemelise ülestõusuna.
Trakai vald

Trakai vald (leedu keeles "Trakų seniūnija") on 2. järgu haldusüksus (vald) Leedus Trakai rajooni territooriumil.
Valla pindala on 141 km². 2011. aasta seisuga elas seal 8299 inimest. Valla keskus on Trakai linn, kus aastal 2011 oli 4933 elanikku. Vallavanem on Vilma Puišienė. 
Lisaks küladele on vallas ka mitmed huutorid
Thomas Delaney

Thomas Joseph Delaney (sündinud 3. septembril 1991 Frederiksbergis) on Taani jalgpallur, kes mängib kaitsva poolkaitsjana Taani kõrgliigaklubis København ja Taani jalgpallikoondises.
Ta alustas klubikarjääri Taani klubis FC København, mille põhimeeskonnas debüteeris ta Taani kõrgliigas hooajal 2009–10. Københavniga tuli ta viis korda Taani meistriks. Aastatel 2015 ja 2016 valiti ta Københavni aasta mängijaks.
2017. aasta jaanuaris liitus ta Saksamaa kõrgliigaklubiga Bremeni Werder. Esimese värava Saksamaa kõrgliigas lõi ta 18. veebruaril 2017 mängus Mainzi vastu.
2018. aasta juunis sõlmis ta nelja-aastase lepingu Saksamaa kõrgliigaklubiga Dortmundi Borussia.
2021. aasta augustis siirdus ta Hispaania kõrgliigaklubisse Sevilla, kellega sõlmis nelja-aastase lepingu. Hooaja 2022/23 teises pooles oli ta laenul Saksamaa kõrgliigaklubis TSG Hoffenheim ja hooajal 2023/24 Belgia kõrgliigaklubis Anderlecht.
2024. aasta juulis naasis ta Københavni.
Taani jalgpallikoondises tegi Delaney debüüdi 15. oktoobril 2013 MM-i valikmängus Malta vastu. Koondisekarjääri esimese värava lõi ta 1. septembril 2017 MM-i valikmängus Poola vastu. Ta kuulus Taani koondisse 2018. ja 2022. aasta maailmameistrivõistlustel ning 2021. ja 2024. aasta Euroopa meistrivõistlustel.
Paluknysi vald

Paluknysi vald (leedu keeles "Paluknio seniūnija") on 2. järgu haldusüksus (vald) Leedus Trakai rajooni territooriumil.
Valla pindala on 140 km². 2011. aasta seisuga elas seal 1213 inimest. Valla keskus on Paluknysi küla. Vallavanem on Jolanta Gardžiulienė.
Przytyk

Przytyk on linn Poolas Masoovia vojevoodkonnas Radomi maakonnas, Przytyki valla halduskeskus. Przytyk asub Radomi kesklinnast ligi 18 km lääneloodes.
Przytyk sai linnaõigused enne 1488. aastat, kuid kaotas need 1869. aastal.
Przytyk sai linnaõigused tagasi 1. jaanuaril 2024.
Wrzeszczów

Wrzeszczów on küla Poolas Masoovia vojevoodkonnas Radomi maakonnas, Przytyki vallas. Wrzeszczów asub Przytykist umbes 7 km loodes ja Radomi kesklinnast ligikaudu 25 km lääneloodes.
Fajsławice

Fajsławice on küla Poolas Lublini vojevoodkonnas Krasnystawi maakonnas, Fajsławice valla halduskeskus. Fajsławice asub Krasnystawist umbes 19 km loodes ja Lublini kesklinnast ligikaudu 32 km kagus.
Küla on esmamainitud 1409. aastal. Jaanuariülestõusu ajal toimus 24. augustil 1863 küla lähedal Fajsławice lahing, milles ülestõusnud Vene vägedelt lüüa said.
Deák Ferenci väljak

Deák Ferenci väljak (ungari keeles "Deák Ferenc tér") asub Budapesti idapoolse osa Pesti südalinnas. Väljak on nimetatud Ferenc Deáki järgi.
See kannab keskse transpordisõlmi rolli. Seal ristuvad Károly körút, Bajcsy-Zsilinszky út, Király utca, Deák Ferenc utca ja Harmincad utca. Väljaku aluses jaamas koonduvad kolm Budapesti metroo liini: M1, M2 ja M3. Platsilt algavad ka trammiliinid 47 ja 49, samuti mitmed bussiliinid.
Väljak on noortele populaarne kogunemiskoht.
Ankeri palee

Ankeri palee (ungari keeles "Anker-palota") on hoone Terézvárosi ringkonnas Budapestis. Selle projekteeris 1908. aastal Viini kindlustusettevõttele arhitekt Ignác Alpár. Deák Ferenci väljaku silmapaistvaim ehitis valmis 1910. aastal eklektilises stiilis.
Senieji Trakai vald

Senieji Trakai vald (leedu keeles "Senųjų Trakų seniūnija") on 2. järgu haldusüksus (vald) Leedus Trakai rajooni territooriumil.
Valla pindala on 98 km². 2011. aasta seisuga elas seal 2768 inimest. Valla keskus on Senieji Trakai küla. Vallavanem on Ana Ingelevič.
Prawiedniki

Prawiedniki on küla Poolas Lublini vojevoodkonnas Lublini maakonnas Głuski vallas. Prawiedniki asub Lublini kesklinnast umbes 13 km lõunas.
Küla on esmamainitud 1414. aastal.
Mętów

Mętów on küla Poolas Lublini vojevoodkonnas Lublini maakonnas Głuski vallas. Mętów asub Lublini kesklinnast umbes 10 km lõunas.
Küla on esmamainitud 1398. aastal.
Lentvarise vald

Lentvarise vald (leedu keeles "Lentvario seniūnija") on 2. järgu haldusüksus (vald) Leedus Trakai rajooni territooriumil.
Valla pindala on 49 km². 2011. aasta seisuga elas seal 13 356 inimest. Valla keskus on Lentvarise linn, kus aastal 2011 oli 11105 elanikku. Vallavanem on Vytas Rukšėnas.
Valla elanikest oli aastal 2001 leedulasi 41,7 %, poolakaid 24,2 %, venelasi 15 % ja valgevenelasi 5,5 %.
Erakorraline ja täievoliline suursaadik (NSV Liit ja Venemaa)

Erakorraline ja täievoliline suursaadik (vene keeles "чрезвычайный и полномочный посол") on kõrgeim diplomaatiline teenistusaste Venemaa Föderatsioonis (varem oli sama teenistusaste ka selle eelkäijas Nõukogude Liidus), erakorraline ja täievoliline suursaadik.
Nõukogude Liit.
Erakorralise ja täievolilise suursaadiku teenistusaste seati sisse NSV Liidu Ülemnõukogu Presiidiumi seadlusega 28. maist 1943. See teenistusaste anti 14. juunil 1943 korraga 15 diplomaadile, sealhulgas välisminister Vjatšeslav Molotovile.
Teenekamaid erakorralisi ja täievolilisi suursaadikuid Nõukogude Liidus oli Anatoli Dobrõnin, NSV Liidu suursaadik Ameerika Ühendriikides (1962–1986). Ainsa eestlasena oli kõrgeima teenistusastme saanud Vaino Väljas (märtsis 1980; oli aastatel 1980–1988 suursaadikuks Ladina-Ameerika maades).
Venemaa Föderatsioon.
Pärast Nõukogude Liidu lagunemist (jõustus 26. detsembril 1991) said NSV Liidu suursaatkondadest Venemaa Föderatsiooni suursaatkonnad ja peaaegu kõikidest NSV Liidu suursaadikutest said Venemaa suursaadikud. Siiski, mõni kuu hiljem paljud suursaadikud vahetati välja. 
Nõukogude Liidus saadud erakorralise ja täievolilise suursaadiku teenistusaste jäi Venemaa Föderatsioonis kehtima. Esimesena sai Venemaa Föderatsioonis erakorralise ja täievolilise suursaadiku teenistusastme Ivan Silajev (4. jaanuaril 1992), kes oli Venemaa erakorraline ja täievoliline suursaadik Euroopa Liidu juures. 
Venemaa Föderatsioonis antakse erakorralise ja täievolilise suursaadiku teenistusastet Venemaa välisministrile, ministri esimesele asetäitjale, välisministeeriumi peadirektorile, välisministeeriumi osakondade direktoritele, Venemaa suursaadikutele (välisriikides) ja Venemaa alalistele esindajatele rahvusvahelistes organisatsioonides.
Suur turuhall (Budapest)

Suur turuhall (ungari keeles "Nagyvásárcsarnok") on Ungari pealinna Budapesti suurim ja vanim siseturg. Nõnda suure turuhalli ehitamise idee tekkis Budapesti esimesel linnapeal Károly Kamermayeril, see oli tema suurim investeering. Aasta pärast pensionile jäämist osales ta avatseremoonial 15. veebruaril 1897.
See asub Pesti osas kuulsa jalakäijate ostutänava Váci utca lõpus ja Vabadussilla lähedal Fővámi väljakul.
Kozubszczyzna

Kozubszczyzna on asula ("kolonia") Poolas Lublini vojevoodkonnas Lublini maakonnas, Konopnica valla halduskeskus. Kozubszczyzna asub Lublini kesklinnast umbes 9 km läänes.
Erakorraline ja täievoliline suursaadik (teenistusaste)

Erakorraline ja täievoliline suursaadik (inglise keeles "ambassador extraordinary and plenipotentiary") on mitmes riigis diplomaatiline teenistusaste.
Diplomaatilise teenistusastmena kasutatakse seda mõistet näiteks Armeenias, Kasahstanis, Ukrainas, Usbekistanis, Valgevenes ja Venemaal, varem ka Nõukogude Liidus. 
Kui neis riikides määratakse diplomaat erakorraliseks ja täievoliliseks suursaadikuks mõnda välisriiki, ei anna see suursaadikule automaatselt samanimelist teenistusastet. Nii näiteks Venemaa president Vladimir Putin määras oma seadlusega 2015. aastal Venemaa Föderatsiooni erakorraliseks ja täievoliliseks suursaadikuks Eesti Vabariigis Aleksandr Petrovi, kuid alles viis aastat hiljem andis talle erakorralise ja täievolilise suursaadiku teenistusastme.
Nõukogude Liit ja Venemaa Föderatsioon.
Erakorralise ja täievolilise suursaadiku teenistusaste Nõukogude Liidus seati sisse 28. mail 1943. See teenistusaste anti 14. juunil 1943 korraga 15 diplomaadile, sealhulgas välisminister Vjatšeslav Molotovile.
Teenekamaid erakorralisi ja täievolilisi suursaadikuid Nõukogude Liidus oli Anatoli Dobrõnin, kauaaegne NSV Liidu suursaadik Ameerika Ühendriikides (1962–1986). Ainsa eestlasena on kõrgeima teenistusastme saanud Vaino Väljas (oli aastatel 1980–1988 suursaadik Ladina-Ameerika maades).
Armeenia.
Erakorralise ja täievolilise suursaadiku teenistusaste Armeenia Vabariigis seati sisse 1992. aastal.
Ukraina.
Erakorralise ja täievolilise suursaadiku teenistusaste Ukrainas seati sisse 1992. aastal president Leonid Kravtšuki ametiajal. Esimesena sai selle teenistusastme veebruaris 1992 välisminister Anatoli Zlenko.
Dwight Schultz

William Dwight Schultz (sündinud 24. novembril 1947 Baltimore'is) on Ameerika Ühendriikide näitleja. Tema kuulsaim roll on H. M. Murdock sarjast "A-Rühm".
Ta on mänginud ka Reginald Barclayd ulmesarjades " ja " ning filmis "".
Ta on abielus seriaalinäitleja Wendy Fultoniga, kellega tal on üks tütar.
Obsza

Obsza on küla Poolas Lublini vojevoodkonnas Biłgoraj maakonnas, Obsza valla halduskeskus. Obsza asub Biłgorajst umbes 30 km lõunakagus.
Obsza asub merepinnast umbes 225 meetri kõrgusel.
Diviisikomissar

Diviisikomissar (vene keeles "дивизионный комиссар") oli Punaarmees ja NSV Liidu Sõjalaevastikus aastatel 1935–1942 kehtinud spetsiaalne sõjaväeline auaste poliitilisele juhtivkoosseisule. 
Punaarmee maa- ja lennuväes aastatel 1935–1940 vastas diviisikomissarile diviisikomandöri auaste. Sõjalaevastikus vastas diviisikomissarile 2. järgu flagmani auaste. Diviisikomissarist kõrgem auaste oli korpusekomissari ja madalam brigaadikomissari auaste. 
1940. aasta mais kehtestati sõjaväe kõrgemale juhtivale koosseisule kindralite ja admiralide auastmed, kuid poliittöötajate seni kehtinud auastmed jäid muutmata. 
9. oktoobril 1942 NSV Liidu Riikliku Kaitsekomitee määrusega poliittöötajate auastmed kaotati ja asendati üldväeliste auastmetega.